
Naslov: V Posavju so ostro proti pripojitvi Gen energije v HSE

Napoved za voditelja:

V Posavju, ki je z nuklearko, termo elektrarno Brestanica in verigo hidro elektrarn na Savi, že zdaj največja energetska regija v Sloveniji, so ob napovedih vlade, da bo združila oziroma pripojila drugi energetski steber – Gen energijo k Holdingu slovenskih elektrarn, ogorčeni. To so jasno povedali tudi na današnji izredni seji sveta regije Posavje, saj so prepričani, da do združitve prihaja zaradi drugih razlogov, kot se jih skuša prikazati v javnosti. Zato vlado pozivajo k strokovni presoji in da naj ta končno pripravi nacionalni energetski program, ne pa da rešuje zavožene naložbe, kakršna je TEŠ 6.
T- Iz Posavja GORAN ROVAN /

X- Snemalec in montažer Tomi Naglič /

Posavci so prepričani, da za združevanje obeh stebrov ni nobenih tehtnih argumentov in da bo to vsem nam prineslo zgolj negativne učinke ter višje cene elektrike, čemur odločno nasprotujejo.

T- DARKO GORIŠEK /
X- direktor Območne enote GZS Posavje /
»V združitvi obeh energetskih stebrov ne vidimo nič dobrega, ker se ponovno ustvarja monopol. Od naših članov pa imamo jasne indice, da je že sedaj cena električne energije previsoka in smo na evropskem trgu tudi zaradi tega nekonkurenčni.«

T- FRANC BOGOVIČ /
X- župan občine Krško in poslanec DZ /

»V tej zadevi mislim, da smo prišli tako daleč, da danes si vlada več ne upa priti v DZ z zakonom o poroštvu za TEŠ, ampak želi združiti skupaj vsa ta energetska podjetja in dobesedno zastaviti jedrsko elektrarno zato, da bo lahko zgradila TEŠ.«

T- MARTIN NOVŠAK /
X- direktor Gen energije /

»Za Gen energijo to pomeni seveda podrejanje Gen energije delovanju Holdinga slovenskih elektrarn in pa dolgoročno seveda spremembo načina poslovanja, prilagoditve pravzaprav optimizacijam, ki jih bo holding podajal.«
V Posavju se bojijo, da bi pripojitev vplivala na razvoj regije, na njeno jedrsko varnost, pa tudi na upočasnitev gradnje verige hidro elektrarn na Savi ter drugega bloka jedrske elektrarne.
T- IVAN MOLAN /
X- župan občine Brežice /

»Jest sem prepričan, da to pomeni konec Posavja in pa konec strategije, katere smo si zastavili. Vemo, da je energetika bila prihodnost, seveda s tem pa lahko rečem, da uničimo celo prihodnost Posavja«

Za združitev po mnenju Posavcev ni nobenih ekonomskih razlogov, saj je ta predlagana na pomanjkljivih in netočnih podatkih.
T- ANDREJ VIZJAK /
X- poslanec v Državnem zboru /

»Seveda te študije, ki so argument za združevanje so stare, zastarele in  nepopolne. Če bi imeli popolne podatke, še posebej podatke iz leta 2009 in leta 2010, potem bi verjetno blo smotrneje razmislit o priključevanju holdinga Gen energiji.«
Posavci ob tem poudarjajo, da niso proti združevanju zgolj zaradi lastnih koristi, ampak, ker bomo s tem povzročili posledice, katere bomo vsi v državi čutili še dolgo.

